ПщIэншэу ират
«Урысей Федерацэм и цIыхухэр псэупIэ езэгъырабгъукIэ, тыншыпIэ зиIэкIэ къызэгъэпэщыным, псэупIэ-коммунальнэ хозяйствэм и Iуэхутхьэбзэхэр егъэфIэкIуэным хуэунэтIауэ лэжьыпхъэхэм я IуэхукIэ» 2012 гъэм накъыгъэм и 7-м УФ-м и Президентым къыдигъэкIа Указ №600-р ягъэзэщIэн мурадкIэ, КъБР-м и Правительствэм къищтащ псэупIэ щаухуэн папщIэ Къэбэрдей-Балъкъэр Республикэм и къэрал мылъкум щыщ щIы Iыхьэхэр цIыху щхьэхуэхэм пщIэншэу зэрыхупачыну щIыкIэм теухуа унафэ.
Къалэ округхэмрэ муниципальнэ районхэмрэ щIыпIэ унафэр зезыгъакIуэ я IуэхущIапIэхэм муниципальнэ мылъкум хыхьэ щIы Iыхьэхэр цIыхухэм пщIэншэу иратын щхьэкIэ зыхуей пщалъэ правовой актхэр ягъэхьэзыращ. Мы зэманым гъунапкъэхэр ягъэбелджылыурэ, къэрал кадастрым щатх, щIы Iыхьэ зратынухэр учетым ягъэув.
Республикэм дежкIэ япэ игъэщыпхъэ къалэнхэм ящыщщ унагъуэшхуэхэм хухах щIыпIэхэм я инженер инфраструктурэр зыхуейхэмкIэ къызэгъэпэщыныр. ПсэупIэ хуэныкъуэу, бынищ е нэхъыбэ зыпI унагъуэшхуэу 10.017-рэ муниципалитетхэм я учетхэм щытщ. Апхуэдэхэм ящыщу хуейхэм щIы Iыхьэхэм я пIэкIэ ахъшэ иратынущ. ПсэупIэ езэгъырабгъум и рынокыр убзыхуным, мыкоммерцэ псэупIэхэм зегъэужьыным елэжьыну гуп республикэм къыщызэрагъэпэщащ.
КъБР-м и Парламентым къищтащ «Къэбэрдей-Балъкъэрым псэупIэ кредитхэр зрат цIыху щхьэхуэхэм къэралыр социальнэу зэрадэIэпыкъунум и IуэхукIэ» законым и проектыр. Абы къызэрыщыгъэлъэгъуамкIэ, цIыху щхьэхуэхэм ипотекэ щIыхуэхэр къыщащтэкIэ, къэралым защIигъэкъуэнущ.
Апхуэдэу Къэбэрдей-Балъкъэрым и Правительствэм къищтащ «КъБР-м и республикэ бюджетым и хьэкъкIэ анэ мылъкум и къэрал сертификат зрата цIыхухэм хухах ипотекэ кредитым щхьэщатыкIыпхъэхэм щыщ Iыхьэ зэрыхуатыжыну щIыкIэм и IуэхукIэ» унафэ. Ар къызэрагъэпэщ щIыхуэ къэзыщтэмрэ банкым и лIыкIуэмрэ кредит зэгурыIуэныгъэ щызэращIылIэ зэманым хуэзэу УФ-м и Банк нэхъыщхьэм игъэувам и процент 50-р абы зэрыхалъхьэм тещIыхьауэ.
Унафэр гъэзэщIэным республикэ бюджетым щыщу сом мелуани 3 мы гъэм хухахащ.
Къэрэщей Элеонорэ.
